Franjevački samostan
sv. Frane u Zadru
Trg sv. Frane 1 23 000 ZADAR Tel. 023/ 250-468 Fax: 023/ 254-349
WEB STRANICA: www.svetifrane.org
Osoblje samostana: fra Josip Sopta, provincijal,
fra Drago Ljevar, gvardijan 098 337 001 ili e-mail: drago.ljevar@si.t-com.hr
fra Diego Deklić tajnik provincije, vikar, ekonom, tel. 254-348
i fra Tomislav Ćurić knjižničar
Zadar, 4. prosinca 2011.

42(97)2011.

Evanđelje Mk 1,1-8 Poravnite staze Gospodnje. Čitanje svetog Evanđelja po Marku Početak Evanđelja Isusa Krista Sina Božjega. Pisano je u Izaiji proroku: »Evo šaljem glasnika svoga pred licem tvojim da ti pripravi put. Glas viče u pustinji: ’Pripravite put Gospodinu, poravnite mu staze!’« Tako se pojavi Ivan: krstio je u pustinji i propovijedao krst obraćenja na otpuštenje grijeha. Grnula k njemu sva judejska zemlja i svi Jeruzalemci: primali su od njega krštenje u rijeci Jordanu ispovijedajući svoje grijehe. Ivan bijaše odjeven u devinu dlaku, s kožnatim pojasom oko bokova; hranio se skakavcima i divljim medom. I propovijedao je: »Nakon mene dolazi jači od mene. Ja nisam dostojan sagnuti se i odriješiti mu remenje na obući. Ja vas krstim vodom, a on će vas krstiti Duhom Svetim.« Riječ Gospodnja.

.
Kršćanski uređena svagdašnjica
U stvarnosti, Bogu trebaju služiti upravo moje svagdašnje nastojanje, vjerno ispunjavanje poziva, zauzimanje za obitelj, ali i za pravdu u javnom životu, moja pomoć siromašnima i bijednima. Ovdje, na ovom području, trebam pripraviti put da Bog dođe k svom narodu kroz teško svagdanje nastojanje da se stvore novo nebo i nova zemlja gdje će boraviti pravda. Upravo u adventu, sa svim njegovim predbožićnim stresom na poslu, u obitelji želim se podsjetiti, u tom mojem mučnom poslu, upravo na ovu stranu. http://www.don-ivica.net

GLAS VIČE IZ PUSTINJE: PRIPRAVITE PUT GOSPODNJI, PRIPRAVITE MU STAZE (Mk 1,1-8)
Ivanova figura upućuje općeniti poziv svakome pojedincu, svih vremena. Ivan je svojim stavom drukčiji od svojeg vremena, i od svih vremena. Bio je u svijetu i osjećao poteškoće svijeta, ali je uočio da preobražaj svijeta dolazi od Drugoga. Kao da ljudi više ne uočavaju izlaz iz konfuzije.
Sve su pokušavali na razini samih sebe i svojih mogućnosti, a i dalje ostajali u životnoj 'pustinji', obećanja se nisu ispunjavala, dapače izgledalo je da se dalje odmiču. Ivan naviješta pripravu za mogući izlaz. Ivan naviješta što čovjek stvarno može učiniti da se susretne sa svojim Bogom i Spasiteljem. Čovjek može pripraviti put, može se otvoriti. Svi smo mi zatrpani raznim brigama i brižicama, raznim sitnim okupiranostima, sitnim stvarima koje nas guše, od čije gomile više ne vidimo put naprijed.
Male stvari su važne ali nikada ne smiju ugušiti čovjeka. Veličina velikih ljudi je da su znali ostati vjerni velikim stvarima i u ime njih su žrtvovali dosta sitnih stvari. Sitne stvari vuku čovjeka na razinu nižu od njega samoga i zato se u njima ne nalazi ostvaren pa ne znam koliko ih ima – taman se u njima gušio. To je današnja pustinja. Na ovom planu mora se izvesti obraćenje i izgleda da za to imamo mogućnosti čak u samima sebi, pa tek poslije slijedi potpuno obraćenje.
Izvlačenje od grijeha je obraćenje od "sitnih" stvari koje kao i grijeh guše čovjeka. Ivan poziva na unutarnji 'udar', prevrat mentaliteta i kriterija procjene svijeta i samoga sebe u svijetu. Nije on pobjegao u pustinji, kao što u pustinju ne bježe isposnici, što bi mrzio svijet, nego baš zato da bi došao do prave jezgre života, da bi istinski spoznao što je život. Kroz ovaj život svi mi prolazimo kušnju koju je prolazio i Isus: kušnju 'kruha', kušnju vlasti, i kušnju 'čudesa'.
Zato 'pustinja', patnja ima svoju tragičnost i može dotući čovjeka, ali ima i svoju čudesnost jer ga može dovesti do istinskog života, do same svoje srži, do progledanja života... Mnogi se ljudi danas gube kao ljudi čim dođu u neke životne kušnje. Kao da nitko nije naučen kroz poteškoće otvarati mogućnosti potpunijoj budućnosti, prema Bogu, ljubavi.
Još nismo apsolvirali niti jednu kušnju (kruh, vlast, čast), pa stoga nije ni čudo da nam još nisu niti pristupili 'anđeli nebeski'. Ivan krsti vodom – svi mi možemo krstiti samo vodom, ovozemaljski, nekom psihologijom ili ideologijom, ali se istinsko krštenje (preobražaj) događa samo po Duhu Božjem kojega daje Isus Krist. Naše ljudsko krštenje je samo priprava da bi mogli osluhnuti Duha Božjega, da bi mogli prepoznati Isusa Krista, da bi nam on mogao pristupiti.
Toliko smo se utvrdili i okružili sitnim stvarima da nam ni Bog ne može pristupiti niti progovoriti. Mi se još gombamo s pitanjem imamo li ili nemamo dušu, duha. A duh se doživljava i kroz doživljaj se dokazuje. Zapravo, potvrđuje i usrećuje. Duša prepoznaje Isusa i u Isusu Boga, duša prepoznaje Isusovu dobrotu u braći ljudima, u sitnim i krupnim stvarima. Čovječanstvo je danas – barem ovo zapadno – sito u trbuhu, ali je gladno duhovno.
Danas nije potrebno, ili je nemoguće bježati u geografsku pustinju. Danas treba započeti obraćenjem u ovoj ljudskoj pustinji (čovječanstvo bez ljubavi je najveća pustinja) i poslušati Ivanov glas koji je valjan uza sva vremena i za sve ljude...
Čovjek je pred Bogom uvijek u nedostatnom stanju. To izričemo i kad se pričešćujemo: "Gospodine nisam dostojan da uniđeš..." Koliko god smo nedostojni Bog nam daje svoju ljubav i uzdiže nas iznad naših mogućnosti. Ivan je govorio srcu a ne samo pameti. A i mjesto Boga je u našem srcu – našoj srži. Zato se svi mi trebamo trajno obraćati i trajno se hraniti sviješću da je Bog u nama i s nama. Marjan Jurčević

2. nedjelja došašća godine B (Mk 1,1-8)
Gospodine! I danas trebaš preteče! Trebaš ljude koji će pripravljati put za Tvoj dolazak. Trebaš mene i svakog kršćanina.
Za Ivana Krstitelja bilo je jasno: on se umanjivao, a Ti si, Gospodine, bivao sve prisutniji u srcima ljudi koji su Te čekali. Bojim se, Isuse, da Te ljudi često ne mogu vidjeti kroz moju osobu, da Te ne mogu dokučiti preko mojih riječi. Bojim se da ljudi, zbog moje slabosti, često ne požele ići naprijed, da im ja kakav jesam priječim da dođu k Tebi. Očisti moje nakane, moje želje, operi moj govor i moje srce!
Ivan je bio glas koji viče, glas koji se nije dao nadjačati od drugih ponuda svijeta. Kako ću, Isuse, pozivati ljude da poravnavaju staze i prokrče put kroz pustinju, ako su i staze moga života krivudave i grbave? Kako ću pomoći drugima da Te otkriju i nađu, kada i sam često lutam daleko od Tebe?
Nisam dostojan odriješiti Ti remenje na obući, ali ipak Te molim, učini da budem od neke koristi za Tvoje kraljevstvo. Neka se u meni dogodi život obraćenja, da bih i ja bio glas koji će ljude upućivati na Tebe!
Priredio: Dario Miletić

ADVENTSKA AKCIJA ZA UDBINU
donijeti samo hranu i kućne potrepštine kao i do sada do 20. prosinca u 12. sati. FSR i Organizatori su najavili da ne treba nositi robu.

Zahvalnica fra Ilije Barišić, misionara
Vama kao ekonomu fra Vladi, Majci Provinciji, svoj subraći i dobročiniteljima, u ime Misije Sv. Josipa Kimbulu, iskreno i bratsko priznanje, odanost i ZAHVALNOST.
Svečani Blagoslov novih župnih prostorija, jedna vjeronaučna dvorana posvećena je u čast Sv. Jeronima, u znak zahvalnosti i priznanja Provinciji Sv. Jeronima u Dalmaciji, obavio je naš Biskup Sikuli Paluku Melchisédech, u nedjelju 16.10. 2011. u Koncelebraciji 10 svećenika i jedan Đakon je vršio svoju službu.
Kažu da je i naroda bilo oko 10 tisuća.
U dvorani „Agapè“ uzvanika je bilo stotinjak. U drugim dvoranama su bili radnici sa njihovim obiteljima. A svi vjernici su se organizirali u tri sela gdje su svi mogli ponešto, ako ne pojesti, makar popiti domaćeg piva od banana.
Kiše nije bilo, pa je sva svečanost protekla u najljepšoj harmoniji i redu. Policije i vojske nije bilo vidjeti, što je sve oduševilo.
Provincija Sv. Jeronima u Dalmaciji i Mala Braća u Dubrovniku, spominjani su bezbroj puta.
Bilo je i suza radosnica i zahvalnica.
Ostalo će Gospodin uzvratiti Vama i svim dobročiniteljima.
Bratski pozdravlja, odani i zahvalni Fra Ilija Barišić, ofm misionar
Kimbulu, 19.10.2011.

SATNICA * OBAVIJESTI * SATNICA * OBAVIJESTI * SATNICA
Sveta ispovijed radnim danom od 8 do 11 i od 17,30 do 18,30 sati
Nedjeljom i blagdanom prije sv. Mise.

Nedjelja 4. XII. II. DOŠAŠĆA GODINA B, Barbara
Ponedjeljak: 5. XII. Sava Krispina. Kateheza za odrasle u 19,45 sati
Utorak 6. XII. Nikola b. — molitva sv. Anti . Misa u katedrali za pomorce u 11 sati
Svakog utorka u našoj crkvi je molitva naših svećenika i vjernika: KRUNICOM ZA PRAVDU u 18,30 sati. Kateheze za mlade u 20 sati.
Srijeda 7. XII. Ambrozije (kvatre) .
Četvrtak 8. XII. BEZGREŠNO ZAČEĆE BDM
Petak 9. XII. Petar F., Ivan Didak (kvatre)
Subota 10. XII. GOSPA LORETSKA (kvatre), Arbanasi imaju Misu u 18 sati. Misa u katedrali za pokojnog prvog hrvatskog Predsjednika dr. Franju Tuđmana u 18 h.
Nedjelja 11. XII. III. DOŠAŠĆA GODINA B, Treća nedjelja došašća slavi se NEDJELJA CARITASA. Milostinja iduvće nedjelje namjenska je «ZA CARITAS”
NEDJELJNE SU MISE u 8,30 u 10 i u 19 sati
Svaki dan je misa u 7 i u 19 sati.
Služba časova (časoslov): svagdanom u sv. Misi,
nedjeljom i svetkovinama Večernja u 18,30 sati.
Prve nedjelje u mjesecu sastanak s FSR-om sat vremena prije večernje mise.
Euharistijsko klanjanje: u petak poslije Mise .
KRUNUCA svaki dan u 18,30 sati

PODNO GRIJANJE U CRKVI SV. FRANE
4 prosinca 2011. Bogu hvala i svima hvala za pomoć pri uređenju poda crkve a sada podnog grijanja. Grijanje radi i još jednom upućujemo poziv za podno grijanje u crkvi.
Grijati ćemo crkvu samo kada ima sunca jer nismo u mogućnosti (kada nema sunca) dogrijavati na plin. Ovoga tjedna smo primili 1500 Kn. Molimo Vas da nam pomognete prema svojim mogućnostima isplatiti izvedene radove i grijati crkvu.
Svaki Vaš dar je dobrodošao i unaprijed Vam zahvaljujemo.
Za sve koji žele uplatiti novac na žiro račun mogu preuzeti uplatnicu u sakristiji.
Vi možete svoje priloge uplatiti za grijanje u sakristiji ili preko žiro računa:
Samostan sv. Frane u Zadru Hypo Alpe-Adria Bank d. d., Zagreb:
2500009-1101027824 s naznakom da je to za crkvu i samostan
sv. Frane u Zadru.

Posebno preporučamo pogledajte nedjeljna i blagdanska čitanja u PPT i PPS prezentacijama.
www.svetifrane.org (stranica našeg samostana sv. Frane u Zadru)
www.mali-brat.com (stranica naših mladih sv. Frane Zadar)
www.ofm-sv-jeronim.hr (stranica naše Provincije sv. Jeronima Zadar)
www.svetinikola.hr (stranica župe sv. Nikole Tavelića u Rijeci)